钦定古今图书集成/方舆汇编/职方典/第1329卷 > 惠州府风俗考 府志
## 钦定古今图书集成/方舆汇编/职方典/第1329卷 > 惠州府风俗考 府志

府总

苏轼云：“岭南气候不常。吾尝云：菊花开时乃重阳，凉天佳月即中秋，不须以日月为断也。” 李西美《广南摄生方论》云：“岭南溟海挹润，温风徐来，是谓东南之仁气。濒海地卑土薄，故阳焕之气常泄，阴湿之气常盛，二者相薄，寒热之疾所由作也。阳气泄，故四时常花，三冬不雪，一岁之间，暑热过半，腊晴或至摇扇，故人气上壅多汗，腠理不密，盖阳不返本而然。阴气盛，故晨多雾昏，春夏雨淫，三伏之内，反不甚热，夏阴即复凄寒，衣服之内，皆生白醭，故人类多中湿体倦脚气之病，盖阴常偏盛而然，故一日之内，气候屡变，昼则多燠，夜则多寒。” 《十府》大同小异。

《通志》：岭南诸州，通号瘴乡，然郡邑之依山者，草茅瘴翳，炎气郁蒸，故为害也。

《旧志》瘴候始于三月，止于九月，故有青草、黄茅、桂花、菊花之号。商旅氓隶，触热征行，与夫饭食失节，不善调摄者，固自有以取之。大抵其热以炎蒸，其寒以风雨，其生常早，其肃常迟。天以阳施，地以湿感，是谓炎蒸。其常也，故曰：四时皆似夏。风嘘雨噏，虽盛夏亦寒，其暂也，故曰：“一雨便成冬。” 其生常早，如正月桃花，二“月蝼蝈鸣，蚯蚓出，黄瓜生，苦菜秀” 之类。然生而不力，气常宣泄也。其肃常迟，如九月禾登，十月水始涸，蛰虫坏户，草木黄落之类。然肃而不严，气不收敛也。隆寒见冰，或以为祥瑞云。

《天顺志》：“地多暑、小寒。夏秋间淫雨连日，潦水暴涨，时有飓风间发，甚则折木扬沙，数日方止，颇有寒气袭人。又于秋仲季月，瘴疠发作，人多疟证。”

《兴宁新志》按：邑地联于赣，居者腊，惟御袷。逾杜田河之北山径，飞雪挟纩，犹苦寒，相去仅百里，风气迥异，信乎天作江广界限也。野岚无间，冬夏滃然，远近昏翳，气味如硫黄。栋宇受其触，其色黯，其质朽。地湿多白蚁，民居率不耐百年，家无藏书。

元旦　，内外夙兴，设香烛酒果，盛服拜天地先祖毕，拜尊长，各以少长先后纳拜。乡人交贺，三日、四日乃止。五日送穷

迎春　先日，各里社扮戏剧鼓吹导士，牛迎于市，观者塞途，乡落不知“于支” 之义。视牛色，辨雨旸，以麻豆赤米掷牛，云散瘟疫。坊厢则相过啖春饼、生菜、饮酒，以庆新春。八县同。

元夜　，自十三至十六，各坊神庙门结彩张灯，士女嬉游。达曙放花管、罗酒肴，相聚为乐，或作诗谜，俟观灯者射焉。市井童子彩衣鬼面，鸣金鼓入人家，跳舞索赏。十六夜，咸走百病。

春社　祈榖，城中醵钱市酒肴祀神。乡落椎牛酾酒，聚而群饮，乃罢。秋社，亦如之。

清明　插柳于门，无贵贱男女同行扫墓。东坡谓海南人不作寒食，而以上巳日上冢是也。士大夫举族杀牲墓祭，比祠祭尤盛，列祖墓远者以次举行，至四月八日乃止。谚云“是日闭墓。” 故祭亦以是日止。

朝拜会　《归善》。三月二十七日，郡中有所祈祷者，皆会众自元妙观沿街拜至东岳宫，装扮杂戏为乐。博罗亦然，至今犹未尽革。

端午　，归善自初一至初六，于西湖为龙舟竞渡，费用甚巨。然有禁即止，不常为也。博罗、龙川、河源、兴宁、和平皆同，海丰、长乐无此，惟有“艾虎悬门，菖蒲泛酒，角黍互馈” 而已。

中元　旧俗，惠民多居南雄，因元兵将至，预于十四日祀祖，次日避兵。故今居惠犹循十四日为中元节，家备酒肴，荐楮衣，祀先祖。龙川中元，或从惠十四日，或十五日，和平先一日，乡里各挂纸钱，谓之“吊田纸。”

中秋　，士民具酒馔会亲朋，荐新芋，妇女则拜月，卜祥兆。《长乐志》云：“熟芋去皮而食，名曰剥鬼皮。” 《兴宁志》云：“食螺肉，谓之挑鬼眼。”

重阳　拜扫坟墓，亦如清明之仪，童子放纸鸢为乐，具酒登高，好事者间有之。

十月朔　，城中作粉食荐祖，乡落以粉食挂牛角，云“以报其劳。”

冬至　具米丸，肴核荐祖。

除夕　，是日，亲友以仪物相馈，以竹枝扫除屋尘，更桃符春帖。至夜，具香烛酒肴，奉祖先家神，烧爆爇炬，聚宴通夕，谓之“守岁。” 先六日，言百神有事于上帝，画幡幢、舆马、仪从于楮，焚而送之。至正月初四日，乃迎而复之，如送之礼，于灶尤谨。

《冠礼》，士大夫多行之，惟庶民之家或简略从事。止父兄与子弟加冠，亦多受贺。

婚礼：俗用槟榔为聘。亲迎于女家，即谒其祖祠。姑迎妇、母送女及媒，咸用四轿。其聘仪妆奁，则称家之丰约为之。

丧礼，在宋多用鼓乐，或作佛事，故苏子有钟鼓不分哀乐事”之句，言婚丧皆用乐也。归善之俗，沿革不变，惟士夫执礼者遵行。丘文庄仪节不用鼓乐，朝夕多行奠礼，或作佛事，近时尤从简约，亲朋往吊，相答以帛。初丧七日一奠，至四十九日乃止，名曰应七。或十日一奠，至百日乃止，曰应旬。海丰、河源、龙川、长乐则置酒作乐，惑于佛事。长乐和平，溺不忍弃亲于土之说。有停柩期年，三年而后葬者；或葬不数年，惑于风水，启土易棺，火化而改葬者。《县志》：兴宁亲丧，凡七日，饭僧度厄，名曰“报本。”挝鼓屠牛待宾朋，名曰“看斋。”以金珥珠翠，结锦绷缨络，导僧过市闾。布银牌红帛于地，招少年走马，垂手取之如拾芥，致观者一邑毕至。名曰“抢红。”以大轿尾其后。设死者魂帛冠裳。轿中覆以帛盖生虽屠贩舆台，死必张盖缛仪，名曰“《游魂。导僧》水滨，鬻禽鱼纵之，名曰“放生。”谓为死者修福灭罪。日费二十金，少亦四五金。倘贫乏不能举，或于日，制不得举。久之，赀赢禁弛，必补为之，以偿夙志。有待补于孙者，有未死预作生斋者，沦肤入髓，必不可祛。坟费百金，炫人观美。葬数岁，子孙有疾厄，则曰：“葬地独不利于我。”清明岁暮发出之，剖其棺，火其尸，拆其骸，贵骨而贱肉。肉未即朽，联缀于骨者，剔以竹刀，投诸火，纳骨于瓦瓶，名曰金城。迁葬而之他。诸子偶诖，误系于官。又曰：“墓为祟也，再出之岁月不吉，委之荒榛之下，易岁辄失其瓶，虽无疾苦，亦惑于堪舆家，数数迁易，或幸免于子妇之手，不能免于其孙，仁人孝子所当厉禁也。”

祭礼，旧四代神主设于正寝，今多立祠堂。春秋祭祀，一依《朱文公家礼》，遇忌日，素服具奠。乡曲多重墓祭，惟时节奉荐而已。

品官崇阁树坊，士庶陶瓦砌甓或楼房，乡落多有茅茨土垣者。

衣冠与东南多同。龙川、长乐、兴宁，多服绫绢纱罗。归善、博罗、河源、海丰，惟年节庆贺，始一服之，馀多布素。旧俗有盘游饭，以鲊脯埋之板中，至则共相笑曰：“掘得窖子。” 又以杂肴于锅中烹之，名曰“谷董羹。” 诗人陆道士遂为诗云：“投醪谷董羹锅内，掘窖盘游饭碗中。” 东坡喜甚，亲为书之，遂传闻于世，今皆无矣。

惠之方言，大率齐韵作灰，庚韵作阳，如黎为来声、为商，石为铄之类，与江南同，乃出自然，益信昔人制韵释经之不谬。亦有阳王不辨之陋，如天王寺为天洋之类。谓父为亚爸，母曰亚姐，或呼为爹为奶，兄曰亚哥，弟曰亚泰。谓午食曰晏、昼无曰冒溪、曰“开岭” 、曰雨，大都归善、河源、龙川。其音轻以柔博罗，重以急海丰。谓“粥” 为糜，屋为厝。近潮，多潮音，与闽、漳、泉语相通。长乐、兴宁、和平，谓母为“哀” ，谓父为“亚公。” 三县山川风气与赣州近，语稍类赣。

附：史立模曰：“归善崇儒力本，有文献风；博罗敦约啬，乐仕进，儒风原盛。海丰业儒力稼，有古遗风。河源士习庄雅，民趋诈伪，语言好尚，与归善同。龙川力农习技，文物无异。河源、长乐士淳民朴，然性颇嗜讼、乐斗、兴宁俗尚简素，颇敦文行，亦闲武事。和平阻山负险，力本者寡，近坊之以礼，始知乐生向善矣。”